钦定古今图书集成/理学汇编/文学典/第165卷 > 徐师曾文体明辩 > 《檇李往哲列传序》王世贞
## 钦定古今图书集成/理学汇编/文学典/第165卷 > 徐师曾文体明辩 > 《檇李往哲列传序》王世贞

今天下称文献独甲吾吴郡，而钱唐居其一。顾嘉兴
当二方之中，地独坦衍，饶水，稻禾蚕桑组绣工作之
技，衣食海内弗尽，而人物则自明兴以及今嘉、万之
际，益彬彬矣。乃至纪郡乘者，多阙略弗备，而会其郡
人戚元佐氏，以文学著兰台建礼之籍者数年，而以
尚玺大夫请急归，居闲无事，乃益搜考故家琬琰之
籍，暨耳目所见闻，人别叙次，凡若干卷，目之曰《檇李
往哲列传》。《春秋》书于越败吴于檇李，即此地也。不及
明以前者为远，故远易诬也。戚君意以其郡先达，若
程中丞之死义，项襄毅、潘司寇之勋勚，郑庄简之政
术，吕文懿、屠宫谕之文学，则学士大夫类能言之，然
往往袭声而不得其要领。鼎显崇钜“之臣，或相率阿
私所好，而其他饬廉敦循，为吏师帅，直谏明职，归而
食贫，老死田亩者，亡论其事”，何若语之人姓名人弗
问矣。戚君所以惧而有此书也。昔者王仲宣为《英雄
记》，意欲以其事重于古襄阳之传耆旧，汝南之传先
贤，则欲以其地重于天下。戚君生檇李，能使檇李之
人重称明学；士大夫，能使明之檇李尤重，不亦雄志
跨昔哉？戚君不独核于事，又能娴修于文辞，尔雅钜
丽。夫以太史公得短长，而其叙战国之策臣侠烈炳
乎跃如者，不若春秋诸世家之寥寥也。班孟坚之纪
西京，则子骏为多龙门兰台之客，异时有绍明其业
者，于檇李亡劳笔削矣夫。